२४ चैत, नयाँदिल्ली । प्रधानमन्त्री केपी शर्मा ओलीको भारत भ्रमणको क्रममा दुई देशबीच अन्तर्देशीय जलमार्ग विकासका विषयमा पनि समझदारी भएको छ ।

जलमार्ग भएर नेपाल र भारतबीच सामान ओसार पसार गर्न सकिने कुरामा दुई देशका प्रधानमन्त्री सहमत भएका छन् ।

अन्तर्देशीय जलमार्गका विषयमा दुई देशका प्रधानमन्त्रीले ऐतिहासिक निर्णय लिएको भन्दै समझदारीपत्रमा व्यापार तथा पारवहन व्यवस्थाको अधीनमा रहेर दुई देशमा सामान ओसार पसार गर्न अन्तर्देशीय जलमार्गको विकास गर्ने उल्लेख गरिएको छ ।

‘नेपाल र भारतका प्रधानमन्त्री अन्तर्देशीय जलमार्गको सम्भावनालाई स्वीकार गर्दै यसलाई आर्थिक विकासमा सहयोगी बनाउन सहमत भएका छन्’ समझदारीपत्रमा भनिएको छ ।

अन्तर्देशीय जलमार्गको व्यवस्थाले नेपाललाई समुद्रसम्मको पहुँच दिने पनि समझदारीपत्रमा उल्लेख गरिएको छ । यसले सामान ओसारपसारमा सहज हुनुका साथै लागतसमेत घटाउनेछ ।

प्रधानमन्त्री केपी शर्मा ओलीले अन्तर्देशीय जलमार्गले नेपालको ब्यापार तथा आर्थिक विकासमा भयंकर ठूलो सहयोग गर्ने बताएका समझदारीपत्रमा उल्लेख गरिएको छ ।

दुई देशका प्रधानमन्त्रीले अन्तर्देशीय जलमार्गलाई पारवहनको अतिरिक्त साधनको रुपमा नेपाल र भारतबीचको पारवहन सन्धीमा समावेश गर्न पनि सहमत भएका छन् । त्यसका लागि आवश्यक प्रक्रिया र मोडालिटी तयार गर्न दुबै प्रधानमन्त्रीले आफ्ना देशका सम्बन्धित अधिकारीलाई निर्देशन दिने पनि समझदारीपत्रमा उल्लेख गरिएको छ ।

हेर्नस् समझदारीपत्र

India-Nepal Statement on New Connectivity through Inland Waterways